Söngurinn er ástríðan

Jafnvel þótt Regína Ósk Óskarsdóttir hafi lent í öðru sæti í undankeppni Júróvisjóns þetta árið er ekki ofsögum sagt að hún hafi

komið, séð og sigrað á úrslita kvöldinu. Hún hefur fengið glimrandi góð viðbrögð eftir keppnina og sjaldan eða aldrei hefur verið jafnannasamt hjá söngkonunni.

Ég er rosalega ánægð með viðbrögðin sem ég hef fengið vegna þátttöku minnar í undankeppninni. Ég fann mikinn meðbyr eftir fyrsta kvöldið, annað en ég hef fundið áður. Það var mikið áhorf á undankeppnina eða um 60-70 prósent á lokakvöldinu. Íslendingar elska Júróvisjón þó að þeir vilji ekki viðurkenna það. Atriðið mitt og Silvíu Nætur voru rosalega ólík, alveg svart og hvítt, en það var alveg gefið fyrirfram að hún myndi fara með sigur af hólmi. Ég fíla Silvíu Nótt mjög vel og lagið mitt hefði sjálfsagt gengið á næsta ári en það er ekki hægt úr þessu. Maður verður bara að reyna síðar,“ seg ir Regína Ósk sem er ekki alls kostar ókunn þátttöku í Söngvakeppni evrópskra sjónvarpsstöðva því hún hefur þrisvar farið utan í keppnina fyrir Íslandshönd sem bakraddasöngkona.

Júróvisjónband í startholunum

Regína Ósk er ein af þegnum þessa lands sem er óstjórnlegur aðdáandi Júróvisjónkeppninnar og sú aðdáun virðist magnast með árunum frekar en hitt.

„Það er með allar svona keppnir, þar sem framkoma og söngur tvinnast saman, að þær eru gott sjónvarpsefni. Það er svo margt sem þarf að ganga upp eins og söngur, framkoma, lag, dans, búningar og útsetning. Allt kemur þetta saman í eitt og síðan er þetta keppni í þokkabót. Margt getur líka farið úrskeiðis eins og lagið eða flytjandinn. Það sem er svo skemmtilegt er að fólk hefur skoðanir á öllu, hári, för un og fatavali, svo eitthvað sé nefnt. Þannig að þetta er ekki bara spurning um lagið og það gerir þetta svo skemmtilegt. Allir geta fundið eitthvað við sitt hæfi í slíkri keppni,“ útskýrir Regína Ósk.

Það er margt framundan hjá söngkonunni en mikil brúðkaupsvertíð er að fara í gang og nú nýverið stofnaði hún, ásamt Friðriki Ómari söngvara, hljómsveit sem sérhæfir sig í Júróvisjónlögum. „Við Friðrik Ómar erum að fara af stað með Júróvisjónhljómsveit sem syngur bara júróvisjónlög frá öllum tímabilum og öllum tungumálum. Það er aðeins af

einskærum áhuga sem við ákváðum að fara af stað með þetta. Við elskum Júróvisjón og Íslendingar gera það líka en þetta verður ekta ballhljómsveit. Fyrsta framkoma okkar verður á Júróvisjónkvöldinu þann 20. maí næstkomandi á Players í Kópavogi. Ég held að það sé mjög gott að sérhæfa sig svona og það er virkilega spennandi,“ segir Regína Ósk og brosir breitt.

Söngferillinn hefst!

Regína Ósk ólst upp í Árbænum og á ánægjulegar minningar úr uppvextinum. Sem barn lærði hún á hljóðfæri og söng í kór en það var ekki fyrr en á unglingsárin kom sem hún fékk virkilegan áhuga á söngnum.

„Ég man ennþá stað og stund þegar ég vissi að ég gat sungið. Ég stóð við flygilinn í tónmenntastofunni hjá Áslaugu tónmenntakennara ásamt vinkonum mínum. Hún lét mig syngja Amazing Grace og hinar hlustuðu. Ég lokaði bara augunum og söng eins og ég var vön að gera og ég man enn tilfinninguna sem fór um líkamann og svo eftir svipnum á Áslaugu og vinkonunum. Eitt sinn var karaókíkeppni í félagsmiðstöðinni Árseli en núna er þessi keppni orðin Samféskeppni milli grunnskóla í Reykjavík. Vinkonur mínar tóku þátt saman sem hópur en ég ákvað að vera ein og vann keppnina með söng mínum á laginu The End Of The World. Í framhaldinu fór ég í aðalkeppnina en það gekk ekki eins vel. Árið eftir fór ég aftur í keppnina og vann hana í félagsmiðstöðinni en lenti síðan í öðru sæti í aðalkeppninni,“ útskýrir söngkonan sem er því ekki alveg ókunnug að lenda í öðru sæti því fyrir utan annað sætið í undankeppni Júróvisjón hefur hún lent í þessu sæti í þremur öðrum söngkeppnum:

„Já, annað sætið hefur fylgt mér í gegnum lífið en það er náttúrlega best að vera í öðru sæti, er ekki hægt að segja það? Mamma hefur hughreyst mig í gegnum þessar keppnir og sagði og segir enn að góðir hlutir gerist hægt og að sígandi lukka sé best. Ég get verið ánægð með mitt en ég viðurkenni það að ég er orðin svolítið óþreyjufull eftir fyrsta sætinu en ég er bjartsýn,“ segir Regína Ósk og skellir upp úr.

Framkoma og fín reynsla

Regína Ósk lifir í dag á söngnum en einnig er hún í fastri vinnu sem yfirkennari í söngskóla Maríu Bjarkar.

„Ég kenni yfirleitt krökkum á aldrinum 5-15 ára. Þá er aðallega komið inn á framkomu, einbeitingu, sjálfstraust, þau látin fylgja undirleik, hlusta eftir tóntegund og syngja í míkrófón. Það er ekki ráðlegt að kenna ungum krökkum söngtækni en það er margt annað sem maður getur kennt. Það eru alltaf mjög efnilegir einstaklingar sem koma inn á hverju ári. Þetta var fyrsti skóli sinnar tegundar hérlendis en hann byrjaði fyrir um tíu árum með 30 nemendur en núna eru 270 nemendur teknir inn á hverri önn þannig að greinilega er þörf á slíkum skóla,“ segir Regína Ósk. Aðspurð að því hvað hafi mótað hana sem söngkonu svarar hún:

„Ég hef tekið þátt í svo mörgu, verið í kórum, hljómsveitum, leikhúsi og komið fram sem bæði sóló- og bakraddasöngkona. Síðan hef ég auðvitað tekið þátt í hinum ýmsu söngkeppnum. Allt þetta hefur gefið mér ómetanlega reynslu. Til þess að fá sem mesta reynslu sem söngkona þarf maður að vera nógu duglegur að taka þátt í því sem býðst, mæta í prufur og búa sér til verkefni ef ekkert býðst. Það þýðir ekkert að hanga heima og bíða eftir að síminn hringi.“

Velur úr verkefnum

Í haust mun Regína Ósk gefa út nýja plötu með nýjum lögum eftir ýmsa höfunda. Vinna við plötuna hefst í maí og því er nóg að gera hjá Regínu Ósk þessa dagana. Stundum vildi ég að ég væri með umboðsmann en það býðst ekki á þessu litla landi. Það eru fáir sem gefa sig út fyrir það og síðan þarf auðvitað að borga þeim prósentur þannig að í flestum tilfellum borgar það sig ekki. Ég vildi að það væri meira um umboðsmennsku á Íslandi, það eru til umboðsskrifstofur en landið er svo lítið að það er yfirleitt hringt beint í listamanninn. Það fer því mikill tími hjá mér í að skipuleggja uppákomur, inni í tölvunni,“ segir Regína Ósk og bætir við:

„Ég er farin að velja úr verkefnum og það er alveg frábært. Það er ekkert sjálfsagt að fá verkefni hér á þessu litla landi og ég er glöð að geta unnið við þetta.“

En þú hyggst ekkert reyna fyrir þér á erlendum markaði?

„Maður á aldrei að segja aldrei en eins og staðan er í dag er ég ekki á leiðinni út. Mér finnst fínt að vera á þessum íslenska markaði.“

Útrás í söngnum

Regína Ósk er bogmaður og segist sjálf bera ákveðin einkenni stjörnumerkisins, bæði jákvæð og neikvæð.

„Ég er fljótfær og skipti oft úr einu í annað. Ég vil helst vera í öllu og mér líður best þannig. Ég á erfitt með að fara í frí og gera ekki neitt og mér finnst það stundum vera galli. Ég fer oft með vinnuna heim og ég hugsa svo mikið þannig að stundum fer ég að yfirhugsa hlutina og geri þá mun flóknari en ella,“ útskýrir söngkonan og segir jafnframt:

„Þetta er það sem ég hef valið mér, tónlist og söngur. Það er mín ástríða. Ég væri ekki ef ég fengi ekki að syngja. Ef ég fer í frí fer ég að iða en þetta er hluti af mér og ef ég gæti ekki sungið væri ég frekar döpur manneskja. Þegar ég er döpur þá syng ég, eins og til að fá útrás. Þegar fullorðnir fara í poppsöngnám er ekki aðalatriðið að verða söngstjarna heldur að fá útrásina. Það er sem sagt ekki málið að vera góður innan gæsalappa heldur að fá útrásina fyrir það að syngja. Mér finnst til dæmis gaman að mála og teikna en ég er ömurleg í því. Ég vil finna að ég sé góð og ég hangi ekki í hlutum sem ég get ekki.“

Nafn: Regína Ósk Óskarsdóttir.

Aldur: 28 ára.

Stjörnumerki: Bogmaður.

Hjúskaparstaða: Góð.

Börn: Aníta Daðadóttir.

Mottó: Að koma fram við aðra eins og þú vilt láta koma fram við þig.